Lausunto poliisin palveluverkon kehittämisestä

7/00.04.00/2013

Kaupunginhallitus  § 29
	
Poliisin hallintorakenneuudistuksen, PORA III, valtakunnallinen hanketyöryhmä pyytää lausuntoa poliisin palveluverkoston kehittämisestä niiltä kunnilta, joiden alueella poliisin palveluverkosto muuttuu. Ulvilassa toimii Satakunnan liikenneturvallisuuskeskus, joka on yksi maan seitsemästä liikenneturvallisuuskeskuksen toimipisteistä. Satakunnan toimipisteen tiloista esitetään luovuttavan keskitettäessä liikenneturvallisuuskeskuksen toiminnot uudistuksen yhteydessä valtakunnallisesti yhteen toimipisteeseen. Esitystä siitä, mihin nykyisistä toimipisteistä valtakunnallinen liikenneturvallisuuskeskus tullaan sijoittamaan, ei ole tehty. Esitys tehtäneen tammikuun loppuun mennessä. 

Lausunnot pyydetään toimittamaan viimeistään maanantaina 14.1.2013. Lausunnon pyytäjälle on ilmoitettu, että Ulvilan kaupunginhallitus antaa lausuntonsa kokouksessaan 14.1.2013. 

Valmistelija	Kaupunginjohtaja Jukka Moilanen

Kaupunginjohtaja:	
Ulvilan kaupunginhallitus toteaa lausuntonaan Poliisin palveluverkoston kehittämisestä seuraavaa:

Poliisin hallintorakenneuudistus - PORA III

Poliisihallinnon uudistamisen tavoitteena on säilyttää poliisin toimintakyky hyvänä. Siihen pyritään vähentämällä hallinto-, tuki- ja johtotehtävissä toimivien määrää, jotta kenttä- ja rikostorjuntatehtävissä toimivien poliisimiesten riittävyys pystytään turvaamaan. Tämä edellyttää rakenteellisia ja muita kehittämistoimia, kuten esimerkiksi poliisin hallintorakenteen uudistamista, palveluverkkouudistuksen toteuttamista ja sähköisten palveluiden kehittämistä. Uudistus on jatkoa edellisille uudistushankkeille (PORA I ja PORA II).

Satakunnan liikenneturvallisuuskeskus

Ulvilan kaupungissa toimii Satakunnan liikenneturvallisuuskeskus, joka on yksi maan seitsemästä liikenneturvallisuuskeskuksen toimipisteistä. Satakunnan liikenneturvallisuuskeskus toimii Satakunnan poliisilaitoksen organisaation alaisena erillisenä yksikkönä. Satakunnan yksikkö on toiminut 1.2.2009 alkaen Ulvilan kaupungin omistamassa kiinteistössä, joka toimi ennen Ulvilan nimismiespiirin tiloina. Satakunnan liikenneturvallisuuskeskuksen valvonta-alueella toimii neljä poliisilaitosta Varsinais-Suomi, Satakunta, Pohjanmaa sekä Keski-Pohjanmaan ja Pietarsaaren poliisilaitokset - Korppoosta Himangalle. 

Tilastotietojen mukaan Satakunnan liikenneturvallisuuskeskuksen toiminta on ollut valtakunnallisesti erittäin tehokasta ja tuottavaa. Toimipisteen toimitilakustannukset Ulvilassa ovat edulliset. 

Poliisin palveluverkoston kehittämisellä poliisi pyrkii lähivuosina tehostamaan toimintaa ja korjaamaan kustannusrakennetta. Selvityksen mukaan erityisesti toimitilakustannusten osuus uhkaa nousta merkittävästi. 

Satakunnan toimipisteen tiloista esitetään uudistuksen yhteydessä luovuttavan keskitettäessä liikenneturvallisuuskeskuksen toiminnot. Esitystä siitä, mihin nykyisistä toimipisteistä valtakunnallinen liikenneturvallisuuskeskus tullaan sijoittamaan, ei ole tehty. Esitys tehtäneen tammikuun loppuun mennessä. 

Kannanotto

Ulvilan kaupunki ei pidä esitystä Satakunnan toimipisteen tiloista luopumisesta järkevänä ratkaisuna vaan esittää, että liikenneturvallisuuskeskuksen valtakunnalliset toiminnot keskitetään kokonaisuudessaan Ulvilaan. 

Satakunnan liikenneturvallisuuskeskuksen tehokasta ja tuottavaa toimintaa Ulvilassa voidaan kehittää edelleen valtakunnalliseksi liikenneturvallisuuskeskukseksi ja toiminnalle voidaan osoittaa Ulvilassa sellaiset toimitilakustannuksiltaan edulliset tilat, jotka sijaitsevat liikenteellisesti hyvällä ja keskeisellä paikalla valtatien 2 varrella, Porin lentoaseman, rautatieaseman sekä linja-autoaseman läheisyydessä.

Ulvilan kaupunki esittää, että tehtäessä esitystä ja edelleen päätöstä valtakunnallisen liikenneturvallisuuskeskuksen sijoittamisesta, asiasta käydään neuvottelu Ulvilan kaupungin tarjoamista mahdollisuuksista. 

Päätös:	
Ehdotus hyväksyttiin.
__________

Täytäntöönpano:
Tiedoksi sisäasiainministeriön kirjaamoon (hare(at)intermin.fi).

Lisätietoja:	Kaupunginjohtaja Jukka Moilanen, puhelin 050 - 367 2617

	Otteen oikeaksi todistaa: 

	Ulvilassa 17.1.2013

	
	Sari Soininen
	keskusarkistonhoitaja